Altyd hot-om wil en ander idiomeFoto bloot ter illustrasie. (Foto: Pixabay) Die vyfde wiel aan die wa; Speeklos wees; Altyd hot-om wil… Taaltoffie ondersoek ŉ paar uitdrukkings oor waens, trekdiere en trektoerusting. Uitdrukking: Voor op die wa wees Betekenis: Homself gedurig op die voorgrond stel; te gemeensaam, opdringerig, vrypostig Waar kom dit vandaan? Op die trekpad het die boer en sy vrou voor op die wa op die wakis gesit. Kinders het agter gesit. Iemand anders as die boer en sy vrou wat hom voor op die wa sou tuismaak, het homself dus ŉ reg aangematig wat hy nie het nie. Uitdrukking: Die vyfde wiel aan die wa Betekenis: Heeltemal oorbodig wees en wat net las veroorsaak Waar kom dit vandaan? ŉ Ossewa het nie ŉ ekstra wiel nodig gehad nie, daar was nie plek daarvoor nie. Uitdrukking: Iemand is ŉ teerputs Betekenis: Slordige, smerige persoon Waar kom dit vandaan? Die teerputs aan die wa was ŉ vaatjievormige houer waarin teer of vuil uitgebraaide vet of ŉ mengsel van albei gehou is wat aan die wawiele gesmeer is. Uitdrukking: ŉ Noot rek soos ŉ voorslagriempie Betekenis: ŉ Noot langer aanhou as wat nodig is. Veral by die sing van Psalms en Gesange Waar kom dit vandaan? ŉ Voorslagriempie rek baie wanneer ŉ mens hom stryk. Uitdrukking: Altyd hot-om wil Betekenis: ŉ Persoon wat altyd anders as die meerderheid wil wees/stroomop is Waar kom dit vandaan? Oorspronklik gesê van ŉ trekdier wat hot-om (linksom) dwing as hy haar-om (regsom) moet. Het jy geweet? Trekosse het elkeen ŉ naam gehad en ŉ spesifieke plek waar hy in die span ingespan is. Osse aan die linkerkant was hotosse en dié aan die regterkant haarosse. Uitdrukking: Speeklos wees Betekenis: Iemand wat nie eintlik vir iets deug nie Waar kom dit vandaan? Wawiele waarvan speke losgetrek het, kon inmekaar val en dan is die wiel nutteloos.